Covid-19 Norādījumi par personām, kuras atbrīvotas no pagaidu ierobežojuma nebūtiskiem ceļojumiem uz ES, saistībā ar Padomes 2020. gada 30. jūnija Ieteikuma 2020/912 īstenošanu

KOMISIJAS PAZIŅOJUMS KOMISIJAS PAZIŅOJUMS EIROPAS PARLAMENTAM, EIROPADOMEI UN PADOMEI

Covid-19

Norādījumi par personām, kuras atbrīvotas no pagaidu ierobežojuma nebūtiskiem ceļojumiem uz ES, saistībā ar Padomes 2020. gada 30. jūnija Ieteikuma 2020/912 īstenošanu

I.Ievads

2020. gada 30. jūnijā Padome pieņēma Ieteikumu 2020/912 par pagaidu ierobežojumu nebūtiskiem ceļojumiem uz ES un iespējamu šāda ierobežojuma atcelšanu.

Ieteikumā noteikts, ka tad, ja trešai valstij turpina piemērot pagaidu ceļošanas ierobežojumus, no ceļošanas ierobežojumiem būtu jāatbrīvo šādas personu kategorijas, neatkarīgi no viņu ceļojuma mērķa:

a) Savienības pilsoņi LESD 20. panta 1. punkta nozīmē un trešo valstu valstspiederīgie, kuriem saskaņā ar nolīgumiem starp Savienību un tās dalībvalstīm, no vienas puses, un attiecīgajām trešām valstīm, no otras puses, ir dotas tiesības brīvi pārvietoties, kas ir pielīdzināmas Savienības pilsoņu un viņu ģimenes locekļu tiesībām, un

b) trešo valstu valstspiederīgie, kuri ir pastāvīgie iedzīvotāji saskaņā ar Ilgtermiņa uzturēšanās direktīvu, un personas, kurām ir tiesības uzturēties saskaņā ar citām ES direktīvām vai valsts tiesību aktiem vai kurām ir attiecīgās valsts ilgtermiņa vīzas, kā arī viņu ģimenes locekļi.

Turklāt būtiski ceļojumi būtu jāatļauj ieteikuma II pielikumā minētajām īpašajām ceļotāju kategorijām, kas veic būtiskas funkcijas vai kam ir būtiskas vajadzības.

Padomes integrēto krīzes situāciju politiskās reaģēšanas mehānismu (IPCR) apaļā galda darba līmeņa diskusijās 2020. gada 14. septembrī tika norādīts uz nepieciešamību pēc papildu precizējumiem, kas sniedzami, izmantojot skaidrojošus norādījumus. Šo norādījumu pamatā ir dalībvalstu, tai skaitā Padomes prezidentvalsts, pienesums un atsauksmes.

Šajā dokumentā ir sniegti norādījumi par to, kā īstenot Padomes ieteikumu attiecībā uz personām, kuras atbrīvotas no pagaidu ierobežojuma nebūtiskiem ceļojumiem uz ES. Konkrēti tajā sniegti norādījumi par jēdziena “ģimenes loceklis” interpretāciju saistībā ar Savienības pilsoņu ģimenes locekļiem, kuri atbrīvoti no pagaidu ierobežojuma, vai ES pastāvīgajiem iedzīvotājiem (II daļa).

Turklāt tajā sniegti norādījumi par īpašajām ceļotāju kategorijām, kas veic būtiskas funkcijas vai kam ir būtiskas vajadzības, un kas uzskaitītas Padomes ieteikuma II pielikumā (III. daļa), proti:

·kategoriju tvērums, ņemot vērā attiecīgo ES acquis; un

·dokumenti vai citi pierādījumi, kurus varētu prasīt trešo valstu valstspiederīgajiem kā pierādījumu tam, ka viņi ietilpst vienā no kategorijām.

Šie norādījumi neizslēdz to, ka dalībvalstis var uzskatīt par pietiekamiem arī pierādījumus, kas tajos nav skaidri minēti.

Savās pamatnostādnēs par Covid-19 izraisītās ārkārtas situācijas laikā sniedzamo “minimālo pakalpojumu apjomu” saistībā ar tādu vīzu pieteikumu apstrādi, kas saņemti no konkrētu kategoriju vīzu pieteikumu iesniedzējiem, Komisija ieteica dalībvalstīm turpināt pieņemt vīzu pieteikumus no būtiskiem ceļotājiem, tai skaitā ģimenes locekļiem, uz kuriem attiecas Brīvas pārvietošanās direktīva 2004/38/EK (turpmāk “Brīvas pārvietošanās direktīva”).